Jong digters se werk in bloemlesing verewig | Netwerk24
Die Burger Oos
30 dae gratis Meld aan
Jong digters se werk in bloemlesing verewig
Deur Joline Van Der Merwe
21 Desember 2015 06:00
: Leerders van Esselenpark Primêr met hul kopie van die bloemlesing terwyl Chantel Pietersen haar gedig voorlees. Foto’s: joline van der merwe
Die derde bloemlesing is verlede week tydens ’n toekenningsaand by die WKOD-saal in Durbanstraat bekendgestel.
“Die bloemlesing bevat gedigte van 103 leerlinge van 12 plaaslike skole,” verduidelik Kiwidore Fillis, koördineerder van die projek.
Die inisiatief is van stapel gestuur om leerders aan te moedig om meer te lees en dus beter skrywers te maak.
Vanjaar se tema was ’n verskeidenheid kwessies, so leerders kon hul uitleef en oorspronklike gedigte in die boekie verewig.
Volgens Fillis sou die ideaal wees om al die skole in die Breedevallei-omgewing by hierdie projek te betrek en om elke jaar ’n bloemlesing uit te gee, maar hulle is afhanklik van finansiering.
Vanjaar is die bloemlesing moontlik gemaak met behulp van die WKOD se veilige skole-inisiatief, Fit2Run, Breedevallei Digters asook die Breedevallei Munisipaliteit.
Fillis het gesê die leerders behoort trots te wees want dit is die enigste bloemlesing wat deur kinders in ’n bepaalde area saamgestel word.
Die gasspreker vir die aand was Wilma Barry, ’n lid van die Breedevallei Digters. Die tema van haar praatjie was “Wie is ons, waar kom ons vandaan en waarheen is ons op pad”.
Barry het aan die leerders gesê dat hul gedigte deel is van ’n legacy wat nagelaat word.
“Wees trots Afrikaans. Leer nuwe vaardighede aan om jou skryfkuns te verbeter,” het Barry aan die leerders gesê.
Barry het ook aan die jong skrywers gesê hulle moet altyd ’n pen dra, sodat hulle gedagtes kan neerpen wanneer dit opspring.
Leerders van Esselenpark Primêr, Hexpark Primêr, Worcester Moslem Primêr, Rooms Katoliek Primêr, Roodewal Primêr, Victoriapark Primêr, Worcester-Noord Primêr, De Tuinen Primêr, Hoërskool Breërivier, Esselenpark Sekondêre Skool, Worcester Gimnasium en Worcester Sekondêr was na die verhoog geroep om ’n kopie van die bloemlesing te ontvang. ’n Leerder van elke skool het ook die geleentheid gekry om een van hul gedigte voor te lees.
Fillis het die ouers en onderwysers van die betrokke skole bedank dat hulle die dryfveer van die projek was en die leerders aangemoedig het.
Die bloemlesing is ongelukkig nie in winkels beskikbaar nie en daar is slegs genoeg kopieë gedruk vir die leerders wat se werk daarin vasgevat is. Die bloemlesing is wél in plaaslike biblioteke beskikbaar.
Skakel oor na web weergawe
Soek Profiel Kontak Volg